Virallinen lehti nro C 076 , 11/03/1998 s. 0070



KIRJALLINEN KYSYMYS E-2048/97 komissiolle esittäjä(t): Gianni Tamino (V) (13. kesäkuuta 1997) Aihe: Elävien eläinten kuljetusten olosuhteet Toukokuun 16. päivänä 1997 Latisanan (Udinessa) julkishallinnon eläinlääkäri pysäytti 48 tunnin ajaksi kuorman, jossa kuljetusautoon oli lastattu 50 rottweilerin pentua ja 20 rotukissan pentua neljään kuljetusvaunuun, jotka oli suunniteltu kahta eläintä varten; mitään asianmukaisia tuuletusmahdollisuuksia ei ollut, ja moottorivaurion vuoksi eläimet olivat olleet suljettuina kuormaan yli 24 tunnin ajan, kuljetuksen lähtöpaikka oli Unkarissa; kuljetusauto (rekisterinumero EJR832) oli ajanut Gorizian solan kautta ja sen määräpaikka oli SARL Francis Duprat, Montespan, Ranska. LAV -järjestön (Lega Anti Vivisezione, eläinkokeita vastustava liitto) paikallinen osasto, joka oli todennut, että erittäin huonossa kunnossa olevat eläimet tuotiin väliaikaisesti säilytettäväksi Porpettossa (Udine) sijaitsevaan kenneliin tarvittavaa hoitoa varten, pyysi hallussaan olevien tietojen perusteella, että varmistettaisiin, että liikenteenharjoittajat ja kuljetuksesta vastuussa olevat eivät olleet rikkoneet kansallista säännöstöä (laki nro 473, 22.11.1993 - uusi eläinten huonon kohtelun vastainen säännöstö, jolla muutettiin rikoslain 727 artiklaa, sekä lain veroinen säädös D.L. 30.12.1992 nro 532 eläinten suojelua kuljetuksen aikana koskevan direktiivin 91/628/ETY ((EYVL L 340, 11.12.1991, s. 17. )) täytäntöönpanosta). Kun eläinten kuormasta purkamisesta oli kulunut 24 tuntia, toinen paikallisen terveydenhuoltojärjestelmän eläinlääkäri oli ilmeisesti määrännyt, perustaen päätöksensä muiden käytettävissä olevien keinojen saatavuuteen, että kuljetusta voitiin jatkaa, määräämättä mitään seuraamuksia vastuuhenkilöille. Mitä selvityksiä komissio aikoo tehdä tai hankkia tästä tapauksesta ja erityisesti valvontatoimista, joka kohdistuvat EU:n alueelle pääsyyn Gorizian solan kohdalla? Kun kotieläinten pentujen tuonnista Itä-Euroopan maista kaupallisia tarkoituksia varten näyttää muodostuvan yhä ilmeisempi käytäntö, mihin toimenpiteisiin komissio aikoo ryhtyä tässä yhteydessä esille tulevien vakavien eettisten ja terveydellisten ongelmien johdosta? Komission jäsenen Franz Fischlerin komission puolesta antama vastaus (17. heinäkuuta 1997) Eläinten suojelusta kuljetuksen aikana annettuun direktiiviin 91/628/ETY, sellaisena kuin se on muutettuna direktiivillä 95/29/ETY ((EYVL L 148, 30.6.1995. )), sisältyy säännöt koirien ja kissojen kuljetuksesta. 11 artiklassa määrätään, että kuljetuksen suorittajan on annettava kirjallinen sitoumus tämän direktiivin (mukaanlukien siihen kuuluva liite) määräysten noudattamisesta ja tehtävä järjestelyjä vaatimusten noudattamiseksi. Virallisen eläinlääkärin on tarkastettava raja-asemalla, että näitä direktiivin vaatimuksia samoin kuin ruokintaa ja juottamista koskevia vaatimuksia noudatetaan. Komissio ottaa yhteyttä Italian viranomaisiin parlamentin jäsenen esittämässä asiassa, erityisesti saadakseen tarkat tiedot kyseisen raja-aseman tapahtumista ja saadakseen yksityiskohtaiset tiedot siitä, mitä on tehty kuljetuksen pysäyttämiseksi tilapäisesti sekä myöhemmin luvan myöntämiseksi matkan jatkamiselle.